Pia Gjellerup (S), 2006-10-11:
Jeg tror navnlig efterfølgende, at det har været fuldstændig klart for befolkningen, og jeg tror da også for indenrigsministeren – det har det været længe – at det er klogt ikke at have indgået aftaler med indenrigsministeren, som ikke på noget tidspunkt vil afklare noget som helst om økonomien, og det argeste eksempel, vi har på det, er nok det, vi står og taler om, nemlig tal, som er givet som illustration, og som overhovedet ikke holder.
Det er jo en psykedelisk kunstudstilling værdigt, for det har ikke meget med virkeligheden at gøre, men man har bare fortalt, at det her ikke er en kunstudstilling, det er virkelighed; det er det, Folketinget træffer beslutninger på grundlag af.
Socialdemokratiet er på den baggrund blevet stærkt bekræftet i, at man ville være vandret ind i en sump.
Men jeg vil gerne takke for den meget markante indrømmelse, som indenrigsministeren er kommet med i dag, at skattestoppet kommunalt set nok skal fryses til 2006 og ikke til den noget voldelige behandling, det har fået ved L 195’s vedtagelse på baggrund af L 194, som for tallenes vedkommende ikke holder en meter.
Altså, jeg bekræftes – og det tror jeg også mange tilhørere gør – i et Socialdemokrati, som historisk ikke selv har givet noget bud på, hvordan de her store omstillinger skulle finde sted; som ikke selv adresserer spørgsmålet omkring skattestoppet; som ikke selv har nogen bud på, hvordan de byrdefordelingsmæssige effekter af en reform skulle slå igennem; som både vil turnere rundt i Nordsjælland og sige, at det er synd, man skal sætte skatten op, og turnere rundt i Vestjylland og sige, at det er synd, man skal sætte skatten ned; som ved den politiske ordfører deltager i offentlige møder, hvor man siger, at boligomkostningerne skal regnes ind i udligningssystemet, men som på andre møder siger, at det intet har med sagen at gøre.
For at vi nu ikke går fejl af hinanden med hensyn til, hvad det er for nogle indrømmelser, jeg har givet her i dag, så vil jeg gerne sige, når der nu bliver refereret til det med 2006 og 2007, at vi – et flertal i Folketinget – har taget ansvaret for at regne ud, hvad skatten skal være i hver enkelt kommune af de ny 98, hvis skattestoppet skal holdes i 2007 på de forudsætninger, at en del af den amtskommunale skat nu bliver kommunal.
Det definerer så at sige det nye kommunale skattestop.
For det tilfælde, at der er nogle kommuner, der ikke vælger at gå til loftet i 2007, efterlader det jo noget luft op til loftet, som kan tages med i betragtning, når de nye kommuner i efteråret 2007 skal fastsætte skatteprocent for 2008.
Jeg undskylder tiden, men jeg vil lige gøre det færdigt for præcisionens skyld.
Skulle der være en kommune et sted, som har tab på reformen og derfor har fået lov at sætte skatten op, som siger, at det tab kan de godt klare, de har likviditet, de kan tilpasse sig på udgiftssiden, og derfor ikke vælger at opkræve den fulde skat, jamen så efterlader det selvfølgelig noget luft, som kan bruges til, at en anden kommune et andet sted i Danmark i 2008 tilsvarende kan sætte skatten op uden af den grund at komme i karambolage med skattestoppet.
Hermed sluttede spørgsmålet.
Lovforslaget sattes til forhandling.
Forhandling